**Ministru kabineta noteikumu projekta “Grozījumi Ministru kabineta 2017. gada 28. marta noteikumos Nr. 187 “Sabiedrisko pakalpojumu sniedzēju iepirkuma procedūru un metu konkursu norises kārtība”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts sagatavots atbilstoši plānotajiem grozījumiem Sabiedrisko pakalpojumu sniedzēju iepirkumu likumā precizējot gadījumus, kad būtu pārtraucama iepirkuma procedūra.Noteikumu projekts stāsies spēkā 2021.gada 1.janvārī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Sabiedrisko pakalpojumu sniedzēju iepirkumu likuma (turpmāk – SPSIL) 44.pants, 47.pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2020.gada jūnijā pieņēma likumprojektu “Grozījumi Sabiedrisko pakalpojumu sniedzēju iepirkumu likumā” (Nr.571/Lp13) , kas stāsies spēkā 2021.gada 1.janvārī.Ar minētajiem grozījumiem SPSIL tiek noteikts, ja radušies traucējumi elektroniskās informācijas sistēmas darbībā, tad pieteikumu vai piedāvājuma iesniegšanas termiņš tiek automātiski pārcelts. Ņemot vērā minētos grozījumus SPSIL, ir nepieciešams no Ministru kabineta 2017.gada 28.marta noteikumiem Nr.187 “Sabiedrisko pakalpojumu sniedzēju iepirkuma procedūru un metu konkursu norises kārtība” (turpmāk – MK Noteikumi Nr.187) svītrot regulējumu par traucējumiem elektroniskās informācijas sistēmas darbībā, jo minētā kārtība noteikta SPSIL.Šobrīd iepirkumu un iepirkuma procedūru pārtraukšana tiek regulēta gan SPSIL, gan arī MK Noteikumos Nr.187. Saskaņā ar spēkā esošo regulējumu slēgts konkurss un sarunu procedūra, publicējot dalības uzaicinājumu, ir pārtraucami, ja tikai viens kandidāts atbilst visām izvirzītajām prasībām, savukārt, ja atklātā konkursā piedāvājumu ir iesniedzis tikai viens piegādātājs, sabiedrisko pakalpojumu sniedzējam ir pienākums iepirkuma procedūras ziņojumā ietvert pamatojumu tam,  ka izvirzītās prasības ir objektīvas un samērīgas, un gadījumā, ja to nevar pamatot, iepirkuma komisijai ir jāpieņem lēmums par iepirkuma procedūras pārtraukšanu. Ar grozījumiem SPSIL tiek mainīta esošā kārtība, nosakot, kad sabiedrisko pakalpojumu sniedzējam ir pienākums pieņemt lēmumu par iepirkuma procedūras pārtraukšanu, proti, ja atklātā konkursā, slēgtā konkursā vai sarunu procedūrā, publicējot dalības uzaicinājumu, pieteikumu vai piedāvājumu ir iesniedzis tikai viens kandidāts vai pretendents. Līdz ar to ir nepieciešams no MK Noteikumiem Nr.187 svītrot 19.punktu, jo atbilstoši grozījumiem SPSIL sabiedrisko pakalpojumu sniedzējam būs jāpieņem lēmums par iepirkumu procedūras pārtraukšanu, ja piedāvājumu būs iesniedzis viens pretendents un sabiedrisko pakalpojumu sniedzējs pirms tam nebūs publicējis paziņojumu ar apspriedi, savukārt, ja piedāvājumu būs iesniedzis tikai viens piegādātājs, bet sabiedrisko pakalpojumu sniedzējs pirms iepirkuma izsludināšanas būs publicējis paziņojumu par apspriedi, tad tādā gadījumā sabiedrisko pakalpojumu sniedzējam vairs nevajadzēs sagatavot un ietvert iepirkuma procedūras ziņojumā pamatojumu tam, ka izvirzītās pretendentu atlases prasības ir objektīvas un samērīgas vai pārtraukt iepirkuma procedūru, izņemot gadījumu, ja sabiedrisko pakalpojumu sniedzējs iepirkuma procedūras pārtraukšana apdraud sabiedrības drošības vai veselības aizsardzības intereses. Šādā gadījumā sabiedrisko pakalpojumu sniedzējs iepirkuma procedūras ziņojumā ietver pamatojumu tam, kādas sabiedrības drošības un veselības aizsardzības intereses tiktu apdraudētas, rīkojot atkārtotu iepirkumu. MK Noteikumu 187 42. un 78.punkts paredz, ka ir jāpārtrauc slēgts konkurss un sarunu procedūra, publicējot dalības uzaicinājumu, arī tad, ja tikai viens kandidāts atbilst visām kandidātu atlases nolikumā vai paziņojumā par līgumu noteiktajām kandidātu atlases prasībām, minētos MK Noteikumu 187 punktus nepieciešams precizēt, papildinot ar nosacījumu, ka pienākums pārtraukt attiecīgo iepirkuma procedūru šajos punktos minētajā gadījumā ir piemērojams attiecībā uz gadījumiem, kad sabiedrisko pakalpojumu sniedzējs pirms iepirkuma procedūras izsludināšanas nav rīkojis SPSIL 22.panta 2.1 daļas prasībām atbilstošu apspriedi vai kad iepirkuma procedūras pārtraukšana neapdraud sabiedrības drošības vai veselības aizsardzības intereses. Tāpat attiecīgi tiek veikti grozījumi konkretizējot iepirkumu procedūras ziņojuma saturu, respektīvi, attiecībā uz ziņojumā ietveramo pamatojumu tam, kādas sabiedrības drošības un veselības aizsardzības intereses tiktu apdraudētas, rīkojot atkārtotu iepirkumu, gadījumā, ja sabiedrisko pakalpojumu sniedzējs saskaņā ar SPSIL 47. panta četrpadsmitās daļas 2. punktu vai MK Noteikumu 187 42. vai 78. punktu nepārtrauc iepirkuma procedūru, jo iepirkuma procedūras pārtraukšana apdraudētu sabiedrības drošības vai veselības aizsardzības intereses. Tāpat tiek veikti citi tehniski labojumi atbilstoši grozījumiem SPSIL saistībā ar nepieciešamību norādīt iepirkuma komisijas sekretāru iepirkuma procedūras ziņojumā un tiek tehniski precizēti metu konkursa kārtības noteikumi attiecībā uz metu konkursa nolikuma un atbilžu uz piegādātāju uzdotajiem jautājumiem par metu konkursa nolikumu publiskošanu, kā arī konkretizētas atsevišķas darbības, kas attiecībā uz elektronisku metu un devīžu atšifrējumu saņemšanu un atvēršanu jāveic atbildīgajam sekretāram. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Iepirkumu uzraudzības birojs |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrisko pakalpojumu sniedzēji (221 sabiedrisko pakalpojumu sniedzējs, kas reģistrējies darbam publikāciju vadības sistēmā), juridiskas un fiziskas personas, kuras piedalās un potenciāli varētu piedalīties publiskajos iepirkumos (precīzu skaitu nav iespējams noteikt). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts šo jomu neskar. |
| 2. | Atbildīgā institūcija | Finanšu ministrija. |
| 3. | Cita informācija | Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu.Kā arī noteikumu projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā „Tiesību aktu projekti”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par noteikumu projektu. Informācija par to publicēta Finanšu ministrijas tīmekļvietnē “Sabiedrības līdzdalība” – “Tiesību aktu projekti” – “Publisko iepirkumu politika”. Noteikumu projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļa vietnes sadaļā “Tiesību aktu projekti”. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Projekts pēc izsludināšanas Valsts sekretāru sanāksmē būs pieejams Ministru kabineta tīmekļa vietnē [www.mk.gov.lv](http://www.mk.gov.lv), kā arī pēc tā pieņemšanas tiks publicēts oficiālajā izdevumā “Latvijas Vēstnesis” un tīmekļa vietnē [www.likumi.lv](http://www.likumi.lv).  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iepirkumu uzraudzības birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Finanšu ministrs J.Reirs

Matulis 67095457

Edgars.Matulis@fm.gov.lv